TUT ook gesluitTUT se Soshanguve-kampus. Foto: Masi Losi, IOL Die Tshwane-Universiteit vir Tegnologie (TUT) se hele Soshanguve-kampus moes vandeesweek saam met minstens drie ander universiteite landwyd sluit weens gewelddadige studentebetogings. Willa de Ruyter, woordvoerder van die TUT, het aan Maroela Media gesê bedrywighede by die noord- en suidkampus (Soshanguve) sal vir die res van die week opgeskort wees nadat geweld Dinsdag en Woensdag daar uitgebreek het onder die vaandel van die #FeesMustFall-veldtog. “Die besluit is geneem ná ŉ deeglike evaluering van die situasie met die oog op die moontlike bedreiging van die veiligheid van studente, personeel en eiendom,” het De Ruyter gesê. ŉ Groep studente bestaande uit lede van onder meer die Pan Africanist Student Movement of Azania (Pasma), die IVP se studentebeweging (Sadesmo) en die EFF se studentekommando, het Dinsdagoggend begin om aktiwiteite by die kampus te ontwrig. “Die universiteitsbestuur het ŉ vergadering met die groep se verteenwoordigers en die plaaslike studenteraad gereël om hul eise te bespreek. Met die aanvang van die vergadering het die adjunkpresident van die studenteraad, Sithembiso Mbatha, homself as die president van die raad aangewys.” Studente van die bogenoemde studentegroepe het die onwettige aanwysing ondersteun en die bestaande president, TB Sekgobele, en ander lede van die ANC-geaffilieerde studente-organisasie Sasco met geweld uit die vergadering verdryf. “Aangesien die mense wat oorgebly het nie uit ŉ wettig verkose studenteraad bestaan nie, kon die vergadering nie voortgaan nie.” Die universiteitsbestuur het besluit om ferm op te tree en het streng maatreëls ingestel om kalmte op die kampus te herstel. Veiligheid by die noord- en suidkampus is verskerp en streng toegangsbeheer gaan toegepas word. Eksamens en studenteregistrasie is uitgestel. Alle kampusse van die Universiteit van Pretoria (Tuks), die Noordwes-Universiteit se Mafikeng-kampus en die Universiteit van die Vrystaat (Kovsies) moes vandeesweek sluit weens gewelddadige studentebetogings. Lees meer hier.